
1.

Vi var små her ute. Leiren lå i skyggen av fjellene, helt øverst i beltet mellom den endeløse sletten og den evige fjellheimen. Under falt landet grønt nedover, fra fjell til ås, ås til knaus, knaus til haug for så å forsvinne i horisonten under en høy himmel. Over steg det grått opp og forsvant innover, blåne etter blåne, til det evige hvite. Det var nesten ikke plass til himmelen den veien. Alt dette forsvant nå raskt i skumringen og bak jordvollene hadde vi samlet oss rundt bålet. Men det var som det lille lyset mer forsterket mørket enn lyste opp. Vi var alle her, alle utenom vaktene på vollen, og Femund.

- Jeg nekter å bli spist. Spist og dritt ut bak en stein.

Av alle, var det Trevle som sa noe først. Det var ikke ofte han snakket, mer en mann av handling enn av ord. Rundt meg nikket folk og mumlet seg enige. Trevle var en som dro sin del av lasset uten å klage over størrelsen, så hans ord veide tungt.

Jeg nikket med. Ingen av sangene jeg spilte for våpensøsknene mine handlet om å ende sine dager i ei ruke. Men jeg hadde stått på vollen da Trevle kom med det som var igjen av Femund. Fem brunflekkede fletteringer hadde glinset matt i håndflaten da Trevle åpnet knyttneven. Vi hadde alle sett Femund vri på de ringene på vakt, ved leirbålet mens vi sang, med et beger brygg i neven mot kulden. Alltid vridde han på disse ringene. Nå var det alt som var igjen etter ham, sølv og skit. Det hadde satt en støkk i oss alle. Jaktet vi eller ble vi jaktet på?

- Finn hamløperne, sa du!

Det var ikke så overraskende at Oelle var den neste som sa noe. Dårlig stemning tiltrakk ham som en ravn til slagmarken.

- Finn hiet og slå dem i hjel sovende! Det vil være like enkelt som å drukne kattunger, og vi skulle hjem før solsnu.

Han fyrte seg opp, og flere våpensøsken la murrende til sine stemmer. Jeg tenkte at oppdraget byherrene hadde gitt oss virket greit da vi fikk det: Å finne og utslette hamløperne. Vinterstid trakk de seg nemlig tilbake til hiet, så om vi fant det, kunne vi ta knekken på mesteparten, om ikke hele flokken, med ett kjapt slag.

 Høyrehånd Værbitt steg fram. Høyrehånd hadde ledet oss ut hit, etter ordre fra byherrene i Vindhavn. Værbitt tenkte som en soldat. Et angrep er et angrep, om det er stål eller ord. Det kan unngås, ledes vekk, stoppes eller bli møtt. Værbitt valgte å møte det:

- Skal vi begynne å bestemme selv nå, Trevle? Skal vi bytte ut denne?

Værbitt la hånden på spennen som holdt kappen hans. Den var nesten sort av gravrust, med fire skjeve fingre og en tommel som stod rett opp, håndformet, akkurat som spennene til alle oss andre. Han klappet på den mens han lot blikket gli over oss:

- Vi er håndlangere, vi gjør som vi blir fortalt.

Han så på Oelle:

- Vi fikk en sjanse og tok den! Det var nok av andre leiehærer utenfor Vindhavn som ville ha denne jobben! Flere av dem hadde kanskje mer hevd på den enn oss. Men vi fikk den, og ved alle gale guder skal vi fikse denne, som vi har fikset alle jobber vi har fått til nå!

Han hevet blikket og mønstret oss med blikket, før han sa det som det var:

- Skal Vindhavn vokse, må alle vite at byen kan forsvare dem! Hamløperne må bort før vinteren er over, før dyra kommer på beite og karavanene går!

Oelle var klar med å følge opp:

- Men hvor er hiet med dorske hamløpere? Vi har slåst med skygger om natten og jaget luft dagtid!

Jeg grøsset. Denne natten hadde jeg vakt, og nettene var fulle av skygger med skarpe tenner og klør. Hamløpere sov om vinteren, det var kjent. Men de kunne vekkes, og det hadde Femund klart. De fant oss fort da, mens vi fortsatte å famle etter dem i mørket. Når været tillot det prøvde vi å spore dem, men fjellet var skrint og sporene deres falt på steingrunn. Vi la oss i bakhold, men de kom ikke. Vi prøvde drivjakt, men alt vi fant var rester. Dersom vi bare kunne fått hele hamløperflokken samlet, lurt dem inn i en kløft eller noe. Men de var ikke sauer, så langt i fra.

Jeg så Fjon, en unggutt på sitt første tokt utenfor Vindhavn, foran meg. Blikket hans flakket og han mumlet nervøst. Jeg tenkte at han skulle da ikke stå der og se redd ut med så mange våpensøsken rundt seg. Det var oss mot resten. For byherrene var vi bare et verktøy, det var ingen guder som overlevde stormen til å se etter oss og den eneste familien vi hadde var hverandre. Vi var først inn, sist ut og vi vant alltid. Og her stod søsken og kikket i bakken, ristet på hodet og trakk på skuldrene. Jeg ville riste ham våken, jeg ville synge mot i ham, men så fortsatte Værbitt:

- Vi har stått her før! Skulder ved skulder mot overmakt. Vi tar de slagene på skjoldet som må tas før vi slår tilbake.

Han lot blikket gli over oss.

- Ja, vi kan bryte. En linje er ikke sterkere enn den svakeste leddet. Men jeg vet hvor mye hver av dere tåler. Lenken strekker seg, men den brister ikke. Vi skal finne det hiet! Hamløperne sine dager og netter var talte allerede da vi tok denne jobben. Vi er Håndlangerne. Først! Sist! Alltid!

- FØRST! SIST! ALLTID!

Alle som var samlet her ropte de tre ordene med én stemme. Selv vaktene på vollen stemte i. Blikkene våre så opp, hodene våre hevet seg og ryggene våre rettet seg. Trevle svarte. Oelle svarte. Fjon svarte. Vi svarte. Vi var Håndlangerne. Først. Sist. Alltid. Vi gjorde som fortalt, vi gjorde ord til handling. Jeg steg fram og lot langspilleren gli av skulderen. Jeg la en hånd på halsen og den andre gled over strengene. Noen må synge seirene og noen synge tapet, noen synge regnet og noen synge fellesskapet, og den noen var meg:


Jeg har en kamerat

Neste linje ble sunget tilbake litt her og litt der:

en bedre finnes ei

Så sang vi sammen:

og sammen skal vi lide

der vi går side om side



Så var vi et kor. Et kor som akkurat her og nå var det flotteste i hele denne brukne verden.


mine søsken og meg

mine søsken og meg



Et brøl steg fra hæren da jeg var ferdig. Nå tenkte de ikke lenger på glefsende kjefter og sorte sluk. De tenkte på døde hamløperskrotter og seier. Fjon, fremdeles foran meg, brølte sammen med våpensøskene rundt seg. Men jeg tenkte at dersom vi ikke fant det hiet snart, var det ikke sikkert at stemningen ville snu like lett neste gang.

Ringvollen som gikk rundt leiren var delt opp av fire porter. Hver del ble voktet av et lag. Jeg gikk frem og tilbake på vår del. Frem og tilbake i vinden fra fjellene. Den drev over leiren som en kald elv. Det var ingen ul fra mørket enda, selv om Trevle og laget hans hadde fortalt om aktivitet da vi tok over. Jeg gikk mellom vaktpostene. Oelle i den ene enden fortalte meg nok en gang om kniper Håndlangerne hadde kommet seg ut av. Jeg stod og stampet med Eval mens jeg forsikret ham om at å bytte Skrubben sin mur mot dette var det smarteste han hadde gjort. Jeg beundret Betne sin innsats med å skaffe seg alle ledige skinn i leiren og plassere seg selv under dem. Jeg passerte Torm som holdt langbuen varm med stadige strøk. Jeg gikk en vei og Ermon Tindetrygg, en liten plugg fra Vindhavn, gikk andre veien Han gikk såpass på at vi treftes stadig mer ujevnt på vollen, til han måtte vente på meg i en ende. Rekrutten Fjon tok en økt med oss alle, stampet i utakt med Eval, halset etter Ermon og fikk komme under fellene til Betne. Oelle fikk i ham en ny tilhører til sine gamle historier, og Torm kunne fornøyd snakke lenge om buer og hvordan de holdt seg best. Jeg, jeg hadde alltid med en sang på leppene og to i hodet, men det var en tid for alt, så han måtte nøye seg med å lære seg alle ordene til Gode kamerat.

Stemningen sank sammen med temperaturen utover vakten. Oelle gikk tom for gode historier om Håndlangere som snudde tapte kamper. Eval stod stumt og stampet, Torm varmet langbuen sin mot kulden med kroppen, og alt som viste av Betne var en liten nese og to øyne. Selv Ermon gikk saktere. Men mens lydene på vollen stilnet, tok det seg opp utenfor. Jeg skulle gjerne overdøvd ulene som gjallet nå og da fra fjellene med sang, men ville som resten vite hvor nær de kom. For de kom nærmere. Vi stirret alle ut i mørket, klar for hva som kunne komme.

Natten ble så mørk og kald som den kunne bli. Vi passerte det punktet da de med svakest grep om verden slapp taket og forsvant inn i det ukjente. Da det er så mørkt at du sliter med å skjelne mellom om det skjer innenfor og utenfor hodet. Så var vi forbi, snart ville det bekmørke bli mørkt, så grått, dyp blått og verden rundt oss ville igjen trå frem. Jeg gikk fremdeles frem og tilbake på vollen, nå på stive føtter og med tunge øyne, og passerte ham der han sto lent på et spyd og stirret ut på mørket som sakte vek plass for lyset.

- Alt vel der Fjon?

Han rettet seg opp i ryggen, senket skuldrene og svarte med en liten knekk i stemmen.

- Jeg er våken. Alt vel!

Jeg la en hånd på skulderen hans.

- Det er ikke lenge igjen til vi ser lys nå. Det går bra dette.

Han slappet litt av. Jeg fortsatte:

- Hvor er Torm?

Han kikket opp og svarte med et smil:

- Han for til pissestauren.

Jeg nikket, først til Fjon, så til Ermon som for forbi oss, og gikk videre.

Jeg lurer på hvor lenge de hadde ventet, på hvor mye som var kløkt og hvor mye som var tilfeldigheter. Hamløperne er vanskelige motstandere, vanskelige å lese. Mer enn et dyr, mindre enn et menneske og med noe fremmed i seg fra stormen. Jeg hadde tatt imot en kopp mot kulden og nøt varmen. Betne sitt blikk beveget seg hele tiden. Det sveipet mørket utenfor, la seg på meg og så bak meg. Jeg så hun kvapp og snurret rundt. Fjon var borte. Jeg ropte mens jeg løp tilbake dit jeg nettopp hadde stått og snakket med ham. Det var demret nok til å se fire mørke skikkelser nedenfor vollen med en femte mellom seg som sprellet. Jeg hørte Fjon sin stemme sprekke i et rop om hjelp.


2.

Jeg var over muren før ropet hans døde ut. Ut i grålysningen og ned den bratte vollen. Jeg trakk pusten og ropte på våpensøskene mine. Vi hadde tapt alle kappløp mot hamløperene til nå, sprang de fra oss igjen var det over. Hamløperene var allerede halvveis over marken, sorte skygger på vei mot den svarte fjellsiden. Jeg lyttet etter ukjente lyder, men hørte kun stødig pust, lange skritt og knirking fra lærreimene til resten av laget bak meg. Hvert steg rørte bare bakken lenge nok til å få sparket skikkelig fra, vi fløy nesten over marken. Men hamløperene dro ifra. De trakk en voksen mann med seg, og fremdeles var de raskere! I øyekroken så jeg Eval sette i en spurt som endte med et spydkast. Han la hele kroppen i kastet, all frykt og alt sinne.

Det traff og boret seg dypt inn i baklåret på den bakerste i flokken, som stoppet med brøl, slapp Fjon, og søkte spydskaftet med tennene. Den gnaget og rev i det, spydodden rev opp flenser av kjøtt og muskler før skaftet knakk. Det stoppet var nok. Vi var over dem og spydene våre skjøt fram. Jeg kjente mitt gli inn i kjøtt, så den lyse pelsen ble farget mørk. Vi presset dem bakover med skjoldene og stoppet i skjoldmur mellom beistene og Fjon. De store skikkelsene foran oss krøp bakover mens tennene skein hvite og knurringen rumlet dypt. De var større og sterkere enn oss, med mer skarpt i munn og på fot enn vi hadde i hendene. Men kamp er ikke alltid et enkelt regnestykke, vi hadde fått inn noen gode treff, og de hadde vært på vei vekk fra fienden. Kamp lå like mye mellom ørene som i kroppen. De bestemte seg brått, og med et snerr snudde de seg og løp oppover. Jeg kastet et kjapt blikk på Fjon som lå igjen blodig og sundrevet.

- Alt vel der Fjon?

Jeg snudde meg igjen før svaret kom, jeg så på bakken foran oss at det var som om litt av natten hang igjen der. De hadde blødd godt, og sårede dyr vendte alltid snuten hjem! Her var sjansen. Det kom livstegn fra Fjon bak meg. Han harket fram:

- I live. Ta beista.

Vi løp.

Kjølig morgenluft strøk over ansiktet der jeg fant rytmen, ett bein foran det andre, raskere og raskere til jeg nærmest fløt over bakken. Hvert steg fant fast grunn under lærsålene mens øynene mine brukte det lille lyset som fantes. Landet steg bratt. Busker og steiner gjorde det umulig å holde retningen rett fram, lure valg kunne knappe inn forspranget, gale valg kunne føre til at vi mistet dem. Hamløperne var raskere enn oss, noe vi hadde sett gang på gang dette oppdraget. Men sårede skulle vi klare holde tritt med, og om ikke, hadde vi et blodspor å følge. Stein, tuer og busker ble rundet, forsert og hoppet over. Å sette ett ben foran det andre var tyngre nå, pusten gikk raskere. Men vi tvang den foten frem, vi trakk den kalde luften ned gjennom munnen og ut igjen nesen i en evig runddans. Føtter fant fotfeste for hvert skritt, skritt som brakte oss litt nærmere flokken. Dalen vi fulgte smalnet inn og vi nådde toppen av dalføret ved soloppgang. Heilandskapet åpnet seg foran oss mot den egentlige foten av fjellheimen. Jeg så videre nedover dalen mot leiren som enda lå i mørke. Bålet i midten gjorde det lett å se at den var full av aktivitet. Lettet så jeg at det var folk på vei ut porten som vendte mot oss. Vi hadde sørget for at det var spor å følge oppover, knekte greiner eller planter som var revet opp. De første solstrålene skein nå skrått på landskapet og la skyggene våre forsiktig ned på bakken og ga tuer, stein og busker duse farger. Natten klynget seg enda litt til bakken, men snart ville vi ha lagt den bak oss. Heien strakte seg foran oss. grå- og hvitspettet var den, som rypa, og snart ville den kaste vinterhammen helt. Mørket slapp taket, men skyene ble liggende igjen og vi fikk løpe usett etter sporene innover. Så rev vinden det ulne teppet vekk. I det ujevne terrenget så vi dem som tåkedotter nå og da. Så var den åpne heia bak oss, og foran oss var det mer grått og mindre grønt. Det var gammelt fjell dette, fullt av sprekker og hull, ras hadde skapte et utall av hellere og huler. Blodspor ble det færre av, og balansen mellom å se og unngå å bli sett ble stadig vanskeligere. De tok oftere pauser nå, tydeligvis trette og skadet, og de stod lenge og været hver gang. Da trykket vi som fugler i skjul. Vi lå der stille under stålgrå skyer som nå hadde dekket solen og seilte sakte over oss. Vinden stod mot oss, så de fikk aldri ferten av oss. Slik gikk formiddagen, en stadig vanskeligere veksling mellom gjemmelek og kappløp, til sporet til slutt var tapt.

- Vi kan ikke stoppe nå!

Ermon så olmt på oss og fortsatte:

- De kan være rett rundt neste stein!

- Eller ikke!

Oelle kastet armene i været og fortsatte:

- De har gjemt seg i hiet. Vi venter på resten, så leter vi sammen. Det er ingen grunn til å gjenta stormrittene fra Vindhavn.

Blodsporene var borte og mens nye planer ble lagt, kom vannflaskene opp, stroppene ble strammet og sko tømt. Ermon ville sette opp farten. Oelle ville vente på resten av håndlangerne. Torm ville søke oppover for å få oversikten. Ermon fikk min stemme med en gang, dette løpet måtte vi fullføre, det kunne være lenge til resten kom. Betne og Eval kom fram til det samme. Torm nikket, Oelle fulgte flertallet og vi satte oss i bevegelse igjen.

De var ikke rundt neste stein. Vi løp sikk-sakk i rekke i det ulendte terrenget, Ermon først, jeg sist. Hodene våre var hele tiden i bevegelse, øynene på leting etter spor. Men vi kunne ikke se gjennom ting, og da jeg kom rundt nok en svær kampestein så jeg at vi hadde vunnet kappløpet, men tapt gjemmeleken. Jeg løp nesten inn i ryggene til søsknene mine, som hadde dannet en skjoldmur. Foran den var hamløperene, og de hadde blitt flere.

- Opp! Opp! Opp!

De var for mange til at vi kunne ta dem alene, selv om vi igjen hadde kommet overraskende på. Men det ga oss tid til å unngå kamp. De fikk ikke reist seg før vi var på vei opp på kampesteinen. Jeg fikk tak i et utspring og dro meg opp, steinen var tørr og med godt fotfeste. Vel oppe så vi ned på en flokk på ti-tolv hamløpere. Gulhvite tenner i røde kjefter lyste mot vårt blanke stål. Øynene som stirret opp var som våre, men med et blikk som var fremmed.

Klør krafset mot stein i det noen gikk opp på to, resten spredde seg ut for å se etter andre veier opp. Eval og Ermon holdt de ivrigste vekke med spydene. Med høydefordelen og rekkevidden, var vi trygge for øyeblikket. Jeg krøp oppover på steinen til Torm, som satt på toppen allerede. Han bare pekte og jeg fulgte fingeren med blikket. Lengre oppe i lia luntet flere hamløpere. Blikket mitt gled så videre oppover mot der de var på vei. Det så ut som om det endte opp med en svær heller der bakken var strødd med små steiner. Så kikket jeg igjen. Det var ikke steiner. Det krydde av hamløpere der oppe, på vei ut av hiet og ned mot oss.

Et øyeblikk der holdt jeg på å gi opp. Mens Torm akte seg ned steinen for å gi beskjed, satt jeg meg ned igjen og bare stirret tomt framfor meg. Endelig hadde vi funnet hiet, men det som ventet oss videre var å bli revet i fillebiter, spist og dritt ut på heia! Jeg hørte febrilske stemmer idet resten av laget lette etter utveier.

- Vi kan holde denne steinen til søsknene våre kommer. De som prøver seg, får smake spydet.

Torm svarte Oelle:

- Jeg så ingen søsken.

Eval bannet:

- Gale guder! Vi bryter igjennom og løper hjem.

Noen dyttet meg lett i skulderen, mens de nedenfor fortsatte. Jeg så inn i de brune øyene til Betne, hun sa:

- Det er et smalt skar i fjellsiden rett ovenfor oss. Kommer vi oss inn der, kan vi holde dem.

Jeg så på fjellsiden mens Betne fanget oppmerksomheten til de andre. Det var et stykke å løpe, men kom vi oss bort og inn dit kunne vi holde lenge. Jeg så ned på den andre siden. Steinen lå høyere fra bakken her, så å komme seg opp eller ned til bakken fra den siden var vanskelig. Men det lå flere litt mindre steiner nedenfor. Jeg studerte dem. Da resten stod med meg, sa jeg:

- Vi hopper over på den flate steinen der, videre ned på bakken, så løper vi.

Oelle var ikke klar for løpetur:

- Men hva med oversikt, hva med muligheten til å bli sett av søsknene?

Jeg pekte på raset av hamløpere som kom mot oss nedover lien.

- Den bølgen kommer til å slå over steinen, og da er vi ferdige. Men mot det - jeg pekte mot skaret - så bryter bølgen.

En sanglinje raste gjennom hodet mitt:


Løper, er på vei

døden, nærmer seg.



Vi akte ned til kanten på den andre siden av steinen. Bak oss ulte hamløpere frustrert. Den andre steinen lå flat og fin et stykke nedenfor. Det var langt nok ned til at vi ikke ville løpe mer, hvis vi bommet. Som unger ville vi hoppet uten å tenke oss om. Nå var vi voksne, tyngre og visere. Så hørte vi klør mot stein bak oss, og det avgjorde valget.

- GÅ!

Eval tok to skritt bak og hoppet. Torm hoppet stillestående, Betne sprang grasiøst ut, Ermon kom i rennefart og fløy over. Jeg så for meg hele steinen på andre siden pelskledd etter som flokken krafset seg opp over, og kastet meg mer enn hoppet over. Oelle kom for kort, Men det visste vi, Eval og Ermon var klar og dro ham inn. Vi skled av steinen, ned på bakken, og løp.

Det var ingen spurt rett fram dette heller, det var mellom, over, under og gjennom. Steiner, busker, bekkefar, det var som selve lia hadde vendt seg mot oss. Vi var ikke kommet langt før et ul bak oss sa at flokken hadde fått med seg at vi var på bakken igjen. I en ujevn linje gikk løpet med Eval på flanken nederst, Torm øverst og etter oss fulgte Hamløperne. Sansene mine snevret seg inn, jeg så kun skaret som nærmet seg, et svart hugg i fjellsiden og jeg hørte kun klør skrape mot stein bak meg. Fot ble satt foran fot, foran meg trygghet, bak meg død. Linjen ble som en fugleflokk med Betne i spissen opp den lille steinuren som kom ut av skaret som et stryk. Vi krøp oppover på alle fire som dyr, mens småstein rullet bak våre sparkende føtter. Så var Betne inne, Torm og Oellle, meg, før Eval og Ermun stengte døren med skjoldene. Råhuden på skjoldkantene rørte så vidt fjellet på hver side av skaret. De satte skulderen mot skjoldet, en fot bak og stålsatte seg. Torm og Oelle fikk fram spydene og la dem over skuldrene til skjoldduoen. Det var ingen tid for pilskudd. Betne og meg var klar bakerst til å ta over om det trengtes. Utenfor så vi det vi til nå bare hadde hørt. Det var som om det gikk et ras, lia kom grå og hvit mot oss. Ulene gikk over i brøl i det hamløperne kom opp uren, det var som om steinene ville tilbake inn i skaret igjen. Flokken braste inn i skjoldene med et smell. Kjefter og klør bet og klorte, tunge kropper presset mot skjoldene. Spydene våre smatt ut og inn som ormetunger, snart var det grå stålet farget rødt. De grå skrottene som ga stålet farge falt foran oss og sørget for at presset avtok. Som bekker av rødt og grått rant de tilbake. Døde skrotter rullet ned som stein og gjorde uren sleip og glatt. Men foran skaret var det fremdeles en innsjø av pels, tenner og klør, og den steg. En ny bølge var på vei.

- Alt vel?

Jeg var den første som sa noe, de andre trakk pusten som for første gang etter angrepet.

- Alt vel, kom det fra skjoldbærerne

- Alt vel, kom det fra spydstikkerne.

Jeg tenkte på alle sangene jeg kunne om håpløse odds: Først over muren, Kringsatt av fiender og alle gangene jeg hadde ledet allsanger om unge tapre som gav sitt liv i kamp mot overmakten. De sangene hadde for mange ord og feil slutt, det vi trengte nå var:


Med stål i slag

Vi står alle i lag

Det er oss som sammen slåss



Så druknet sangen i et brøl fra hamløperflokken. Igjen stormet de skaret, igjen brøt de mot skjoldene, igjen falt de for spydene og igjen trakk de seg tilbake. En ny pause. Jeg svelget, skottet på søsknene mine og pustet. Det var det viktigste, puste. Et pust om gangen, fortsette å puste, puste til du var gammel og grå. En lengre pause denne gangen, det var bevegelser på flankene, bevegelse foran, flere små grupper samlet seg. Betne og jeg så over skrammer og sår og fikk gitt vann til dem i front. Hverken tann eller klo hadde fått noe skikkelig tak på noen av oss enda.

Så kom de, de kom så mange, så bredt, så høyt at det var som om en steingard reiste seg og raste over oss. Betne måtte fram for støtte skjoldmuren, men en kom igjennom. Et svært beist kom ramlende over og tumlet ned mellom Betne og meg. Det var så stort at det nærmest fylte skaret. Jeg var på den før den fikk reist seg og hugg til mot halsen. Den vred seg i siste øyeblikk, så da stålet traff og jeg dro eggen til, flenget den bare opp skulderen i stedet for å åpne strupen. En labb for ut, og kraften i slaget slo først pusten ut av meg før jeg for bakover. Så kom smerten etter klørne over huden. Men hamløperryggen var bar mot Betne som fikk kjørt sverdet inn i siden og opp under ribbeina. Den brølte, kastet seg rundt og glefset etter henne, mens jeg gjenvant pust og balanse. Hamløperen la labbene på skjoldet til Betne, og la henne i bakken med tyngden sin. Det ga meg sjansen til å kjøre sverdet mitt inn til hjaltet under ribbeina. Igjen virvlet den store kroppen seg rundt, hev seg over meg og presset meg inn mot fjellveggen. Jeg stod bom fast. Kjeften søkte over skjoldkanten som presset mot brystkassen min. Jeg ville heve skjoldet, men klørne var sunket godt inn i treet og jeg var ikke sterk nok til å løfte hamløperen. Det boblet rosa blod i den vidåpne kjeften, i alle fall ett av stikkene hadde truffet lungene. Beistet ville gå ned, men gikk jeg ned med den? Jeg klarte ikke løfte skjoldet, men fikk sverdarmen min løs og stakk på skrå oppover. Da alt jeg så var et gap som var i ferd å sluke meg, dukket sverdbladet mitt plutselig opp foran meg. Jeg hadde ikke truffet halsen, men under kjeften! Et rykk gikk gjennom kroppen, så dro den meg og skjoldet sakte til siden. Jeg så Betne trekke ut sverdet sitt fra brystet før jeg vred skjoldet ut av klørne. De fire holdt skaret fremdeles. De stod framoverbøyd, som i sterk storm, Over skjoldene stakk hoder og labber av hamløpere som ville inn. Så forsvant de igjen. Et øyeblikk slapp alle pusten, så trakk vi den inn, grådig som en som brøt vannflaten.

- Alt vel?

Torm spurte.

- Alt vel, sa vi.

- Vi trenger to nye i front.

Jeg så mye blod over hele Ermon i det han trakk seg bak, Eval var blek. Så var Betne og jeg skjoldmuren. Uren nedenfor oss hadde doblet seg i størrelse, fylt på av kropper glinsende av rødt. Den grå innsjøen av kropper utenfor hadde sunket litt. Men gleden varte ikke lenge, for jeg så mer bevegelse i lia, de var enda flere. Jeg sukket og sank bak skjoldet, la skulder mot treverk, satte foten godt bak. Vi kunne holde dem lenge enda, men ikke for alltid. Jeg kjente nå at klørne til hamløperen som kom seg gjennom hadde revet meg godt opp. Jeg kastet et blikk til på skikkelsene som kom nedover. Hjertet gjorde et hopp

- Torm! Du har best øyne. Hva ser du komme den veien vi kom?

Stillhet. Så:

- Flere til kampen.

Så kom det første pilregnet som fortalte oss at dette ikke var flere hamløpere på vei. Pilene slo inn i flokken med tilfredsstillende dumpe lyder. Hamløperene hvinte, ulte og snerret, og snudde ryggen mot oss. Torm og Ermon plukket opp buene sine og begynte å skyte. Det var knapt for pilyr å regne, men nok til at hamløpere reagerte. Jeg brølte og fikk flere til å snu seg. Flokken ble stående i villråde, uviss på hvilken ende de skulle begynne med. Skur etter pilskur falt over dem mens håndlangerne marsjerte nærmere og nærmere, først folk med skjold tett i tett, tett fulgt av søsken med spyd. Vår lille linje ganger mange. Bak linjen kom små jegergrupper og bakerst bueskytterne som stoppet og sendte avgårde pilregnet Linja traff til slutt hamløperflokken som en vegg og drev den som en saueflokk mot fjellsiden. Klemt sammen, gjorde størrelsen og kreftene til beistene mer vondt enn godt, og vi ble stående i skaret å se og høre hamløperne bli slaktet ned. Noen få slapp unna, men de fleste endte livet sitt der. Så var i alle fall jeg borte noen øyeblikk, helt til jeg hørte:

- Vi har dere!

Jeg så takknemlig opp på Emje og hennes sårskjærere.

Røyken veltet ut av skaret og opp mot den smale stripen av himmel bak oss. Vi hadde fylt det opp med, og stukket i brann. alle de døde hamløperne. Den blandet seg med røyken fra det mindre bålet utenfor hvor våre falne var blitt lagt i haug og ble brent. Vi gikk rolig hjemover. Vi seks som hadde løpt alene oppover spaserte nå trygt plassert i midten av troppen. Sårene lukket, bruddene spjelket og brygg var drukket for å dempe det verste av smertene. Værbitt hadde sagt ordene, søsknene hadde sagt sine minner. Det kunne vært mye verre, vi hadde mistet flere folk til renneræv enn vi gjorde her. Jobben var gjort, på tide å dra hjem.

